Lasse Efskind

Lasse Daniel Efskind (født 13. februar 1944 i Oslo) er en norsk forfatter og lege samt tidligere skøyteløper. Han er politisk aktiv på venstresiden.


== Karriere ==
Lasse Efskind var medlem i Oslo Skøiteklub og gjorde seg tidlig bemerket som en talentfull skøyteløper. Han ble juniormester i allround i februar 1961, dagen før han fylte 17 år. Året etter slo han gjennom i seniorklassen blant annet med sammenlagtseier under et internasjonalt todagersstevne på Bislett. De neste årene prioriterte han utdannelse foran idrett og er blitt både sivilingeniør og lege (spesialist i ortopedisk kirurgi). Sesongen 1972/73 var Efskind en av verdens beste sprintere. Under et rekordstevne i Davos den 13. januar tangerte han verdensrekorden på 500 meter med 38,0, og satte seinere på dagen verdensrekord på 1 000 meter med 1.17,6. I løpet av stevnet ble han også notert for verdensrekord sammenlagt, sprint. Tre uker seinere ble han nummer 4 i sprintverdensmesterskapet på Valle Hovin stadion. Han ble også norgesmester sprint i 1973. Under Vinter-OL 1972 i Sapporo i Japan ble han nummer 12 på 500 m i hurtigløpskonkurransen.
Lasse Efskind har i mange år vært politisk aktiv på venstresiden. I 1970 ga han ut Soldatens lille røde bok som vakte en del reaksjoner. Det ble tatt ut tiltale mot forfatteren for påstått oppviglersk virksomhet. Strafferammen for slike lovbrudd var åtte års fengsel. Efskind ble frifunnet i lagmannsretten med henvisning til bestemmelsene om ytringsfrihet. Tre år seinere kom han ut en med en ny bok som vakte oppmerksomhet. Romanen Trylleringen gir et lite flatterende bilde av skøytemiljøet, med skildringer hvor fiktive mannlige skøyteløpere benytter seg av kvinnelige fans. Efskind ble upopulær i store deler av skøytemiljøet etter utgivelsen. Etter at skøytekarrieren var over, ble han lege for geriljagruppen FMLN i El Salvador.
I studieårene var Efskind aktiv i studentpolitikken, og ved avslutningen av hans NTH-studium i 1968 ble han valgt til leder i Norsk Studentunion. Han kom også med i styret som studentrepresentant i det nyetablerte Universitetet i Tromsø.
Senere har Efskind gjort seg bemerket som «eventyrer» (sykkelturer verden rundt), lokalpolitiker, forfatter, maler m.m. Sammen med skøyte- og doktorkollega, Asle T. Johansen, har han gjennomført noen eksotiske sykkelekspedisjoner som har resultert i bøker. Han har de siste årene også deltatt gjennom organisasjonen Morgendagens skøyteess for å skaffe midler til utvikling av norsk skøytesport.


== Meritter på skøyter ==


=== Verdensrekorder ===
Liste over verdensrekordnoteringer gjort av Lasse Efskind.


=== Norgesrekorder ===
Liste over norgesrekordnoteringer gjort av Lasse Efskind.


=== Personlige rekorder ===


== Bibliografi ==
Soldatens lille røde bok. Pax Forlag. Oslo 1970. Digitalisert på Nasjonalbiblioteket.
Idrett og klassekamp. Oktober Forlag. Oslo 1972.
Trylleringen. Roman. Gyldendal Norsk Forlag. Oslo 1973. Digitalisert på Nasjonalbiblioteket.
Idrett - hvor går du? : 10 innlegg til debatt. Inkludert ett innlegg av Efskind. Tiden Forlag. Oslo 1973. Digitalisert på Nasjonalbiblioteket.
Idrett for alle. En kritisk kommentar til norsk idrettspolitikk. (Medredaktør). Gyldendal Norsk Forlag. Oslo 1974.
Jorda trill rundt. Medforfatter Asle T. Johansen. Universitetsforlaget. Oslo 1987. Digitalisert på Nasjonalbiblioteket.
De siste timene før lyset. Tekster fra borgerkrigen i El Salvador (der Efskind arbeidet som lege). Oslo 1990. Digitalisert på Nasjonalbiblioteket.
Under en sort sol. Sporfinnere til en fremmed tid. Roman. Orion Forlag. Oslo 1998. Digitalisert på Nasjonalbiblioteket.
Mitt Peru. Medforfatter Asle T. Johansen. Oslo 2004.


== Referanser ==


== Eksterne lenker ==
(no) Offisielt nettsted 
(en) Lasse Efskind på Internet Movie Database 
(no) Lasse Efskind hos Filmfront 
(en) Lasse Efskind – Olympics.com 
(en) Lasse Efskind – Olympic.org 
(en) Lasse Efskind – Olympedia 
(en) Lasse Efskind – Sports-Reference (OL-resultater – arkivert) 
(en) Lasse Efskind – Speedskatingbase.eu 
(en) Lasse Efskind – SpeedSkatingNews.info 
(en) Lasse Efskind – SpeedSkatingStats.com 
(no) Lasse Efskind i Store norske leksikonSkøyter(en) Lasse Efskind på www.ISU.html.infostradasports.com
(en) Lasse Efskind på Jakub Majerski's Speedskating database (Adelskalender distanser og sammenlagt)
(en) Lasse Efskind på The-Sports.org (noen resultater)Forfatter
(no) Publikasjoner av Lasse Efskind i BIBSYSAnnetLasse Efskind på www.fineart.no
Hans Werp. «Lasse Efskind». Arkivert fra originalen (.htm) 23. oktober 2015. Besøkt 8. november 2015.